Трэба сказаць, што Глускі “Жылкамгас” месцам правядзення рэспубліканскага семінара па ахове працы быў выбраны невыпадкова: работа па павышэнні бяспекі на вытворчасці тут вядзецца на добрым арганізацыйным узроўні, ёсць для гэтага і эканамічныя перадумовы. Так, у 2016 годзе на мерапрыемствы па ахове працы прадпрыемствам было выдаткавана больш за 100 тысяч рублёў, за пяць месяцаў бягучага года — звыш 52 тысяч. Гэта сродкі на выплаты кампенсацый і бясплатную выдачу малака пры рабоце ў шкодных і (або) небяспечных умовах працы (у “Жылкамгасе” зараз 55 такіх рабочых месцаў), на забеспячэнне работнікаў індывідуальнымі і калектыўнымі сродкамі аховы, на выкананне мерапрыемстваў пажарнай бяспекі, набыццё і даўкамплектаванне аптэчак першай меддапамогі, рамонт санітарна-бытавых памяшканняў, іх забеспячэнне абсталяваннем і бытавой тэхнікай і на шмат якія іншыя патрэбы і дзеянні, што служаць павышэнню тэхнікі бяспекі. У гэтай сувязі красамоўны той факт, што за апошнія 10 год на прадпрыемстве адбыўся толькі адзін няшчасны выпадак на вытворчасці з траўмай, якая не адносіцца да цяжкіх. А значыць, уся праводзімая работа дае свой плён.